# ПРАВИЛНИК

# на аматьорската танцова лига (аТЛ) на БПТА

Този правилник урежда статута на членовете, структурата, организацията и дейността на АТЛ на БПТА.

**I. ЧЛЕНСТВО**

1. Членството в АТЛ на БПТА е доброволно, годишно и възниква след подаване на молба-декларация от кандидата до УС на БПТА.

2. Член на АТЛ на БПТА може да бъде всеки асоцииран или редовен член на БПТА, който обучава (тренира) танцьори-аматьори, които са регистрирани в базата данни на АТЛ и участват в състезания под егидата на БПТА, WDC и други международни танцови организации на които БПТА е член, за съответната година.

**II. РЕГИСТРАЦИЯ НА ТАНЦЬОРИ-АМАТЬОРИ**

3. Регистрацията на танцьори-аматьори в базата данни на АТЛ на БПТА е доброволна, годишна и се извършва онлайн на официалния уебсайт на БПТА, след попълване на регистрационна форма и заплащане на съответна такса.

4. Размерът на таксите за регистрация се определя ежегодно от УС на БПТА и се публикува на официалния уебсайт на БПТА.

5. Необходимите данни за регистрация на танцьор-аматьор са:

- три имена

- дата на раждане

- адрес

- е-мейл и моб. тел. за връзка

- танцов учител, треньор, инструктор (указва се дали е член или не на БПТА)

- танцово студио, школа, клуб, училище (ако танцува в такова)

- танцов стил, танцово категория, ниво и възрастова група

- три имена и дата на раждане на партньора, (ако има такъв той трябва също да е регистриран в базата данни на АТЛ)

- непълнолетните танцьори-аматьори трябва да предоставят и следните данни за един свой настойник: три имена, е-мейл и моб. тел за връзка

6. След успешна регистрация танцьорът получава на своя е-мейл регистрационен талон за разпечатване, който предоставя при поискване, на организатора на състезанията под егидата на БПТА, в които участва.

7. Валидността на регистрацията изтича на 31.12 на съответната година.

**III. ОРГАНИ НА УПРАВЛЕНИЕ**

 8. Органите на управление на АТЛ на БПТА са:

- Общо събрание на членовете (ОС);

- Изпълнителен комитет (ИК);

- Председател на ИК;

**IV. ОБЩО СЪБРАНИЕ**

9. Общото събрание (ОС) се състои от всички членовена АТЛ на БПТА за съответната година.

10. ОС се свиква от Председателя на ИК поне веднъж годишно, чрез изпращане на покана до членовете на АТЛ минимум 30 дни преди датата на ОС, в която са упоменати датата, деня, часа, мястото на провеждане на ОС и дневния му ред.

11. Всички решения на ОС се вземат с обикновено мнозинство.

12. Протоколът от ОС се подписва от Председателя и водещия на събранието и копие от него се предоставя на УС на БПТА за утвърждаване не по-късно от 14 дни след провеждането му.

**V. ПРАВОМОЩИЯ НА ОС**

 13. ОС на АТЛ на БПТА има следните правомощия:

 - прави предложения за промени в Правилника за дейността на БПТА, свързани с обучението, подготовката и състезателната дейност на танцьори-аматьори и ги предлага на УС на БПТА за утвърждаване от ОС на БПТА;

- избира състава (броя и членовете) на ИК на АТЛ;

 - избира Председателя на ИК на АТЛ;

 - приема годишен национален и международен състезателен календар на АТЛ и го предлага на УС на БПТА за утвърждаване;

 - приема годишна програма за провеждане на учебни и тренировъчни мероприятия за повишаване на състезателната подготовка на танцьорите-аматьори и я предлага на УС на БПТА за утвърждаване;

 - приема ежегоден отчет на ИК на АТЛ за дейността му.

**VI. ИЗПЪЛНИТЕЛЕН КОМИТЕТ**

 14. Броят, съставът, Председателят на ИК и техният мандат се определят от ОС на АТЛ.

15. ИК привежда в изпълнение решенията на ОС на АТЛ и дава ежегоден отчет пред него за дейността си.

 16. Заседанията на ИК се провеждат минимум веднъж на 4 месеца и протоколите от тях се изпращат на УС на БПТА за утвърждаване.

**VII. ПРАВОМОЩИЯ НА ИК**

17. ИК организира и контролира дейността на членовете на АТЛ в съответствие с Устава и Правилника за дейността на БПТА.

18. ИК има следните правомощия:

- осъществява и контролира процедурата по регистрация на танцьори-аматьори към АТЛ на БПТА, както и участието им в състезания под егидата на БПТА, WDC и други международни организации, в които членува БПТА.

- предоставя правото за организация на състезания от националния календар на АТЛ и осъществява контрола по провеждането им в съответствие с Правилника за дейността на БПТА.

- определя броя и състава на съдийските комисии на състезанията от националния календар на АТЛ на основата на предложенията на СК на БПТА и в съответствие с Правилника за дейността на БПТА.

- изготвя и публикува ежегодна Ранк-листа на състезателите-аматьори, на основата на резултатите им от състезанията в националния календар на АТЛ.

- разглежда всички постъпили жалби от организатори, служебни лица и участници в състезанията под егидата на БПТА, изготвя мотивирани решения по тях и ги предоставя на УС на БПТА за утвърждаване и изпращане на официален отговор.

- приема решения за наказания на състезатели-аматьори и/или техните учители, треньори и инструктори, в случаите на доказани нарушения на разпоредбите на този Правилник, Правилника за дейността и Устава на БПТА, и ги предлага на УС за утвърждаване.

- приема решения за награждаване на състезатели-аматьори и/или техните учители, треньори и инструктори при наличие на високи постижения в състезателната им дейност под егидата на БПТА, WDC и други международни организации, в които членува БПТА.

**VIII. ПРЕДСЕДАТЕЛ НА ИК**

 19. Председателят на ИК се избира от ОС на АТЛ и осъществява връзката на ИК с УС на БПТА.

 20. Председателят на ИК има следните правомощия:

 - представлява и защитава интересите на членовете на АТЛ пред УС, останалите членове на БПТА, както и пред външни лица;

- участва на заседанията на УС на БПТА с право на съвещателен глас;

 - свиква и ръководи заседанията на ИК;

 - разпределя функциите на членовете на ИК и следи за тяхното изпълнение;

 - подписва решенията и официалната кореспонденция от името на АТЛ на БПТА;

 - следи и отговаря за съответствието на всички решения и действия на ИК с Правилника за дейността и Устава на БПТА;

 - определя свой заместник в случай на дълговременно отсъствие от страната, дълготрайна невъзможност за изпълнение на задълженията си или при подаване на оставка.

**IX. ЗАКЛЮЧИТЕЛНИ РАЗПОРЕДБИ**

1. Този Правилник е утвърден на заседание на УС на БПТА състояло се на 07.12.2024 г. и в лиза в сила от момента на утвърждаването му.

2. Всички следващи промени в Правилника влизат в сила от момента на приемането им от ОС на АТЛ и утвърждаването им от УС на БПТА.